Covid-19-statistieke: Geen nuwe sterftes aangemeld(Argieffoto: Unsplash) Minstens 24 559 mense in Suid-Afrika het nou Covid-19 onder lede nadat nóg 1 147 nuwe virusgevalle Sondag aangemeld is. Die jongste styging verteenwoordig ŉ positiwiteitskoers van 6,1%. Die algehele sterftesyfer staan steeds op 99 543 nadat geen Covid-19-verwante sterftes oor die afgelope 24 tot 48 uur deur die departement van gesondheid aangemeld is nie. Die meeste nuwe gevalle is in Gauteng (36%) aangemeld, gevolg deur KwaZulu-Natal (23%), die Wes-Kaap (21%), Noordwes (6%), Vrystaat en Mpumalanga (4% elk), Oos-Kaap (3%), Limpopo (2%) en die Noord-Kaap (1%). Minstens 2 545 pasiënte word nou vir Covid-19 in die hospitaal behandel nadat nog ses mense Sondag opgeneem is. Volgens die Nasionale Instituut vir Oordraagbare Siektes (Nios) se statistieke het altesame 3 684 319 mense in Suid-Afrika al die virus opgedoen, van wie byna 97% reeds herstel het. Daar is altesame al 23 245 373 Covid-19-toetse gedoen, waarvan 18 709 Sondag gedoen is. Volgens die departement van gesondheid is altesame 7 414 dosisse van die entstof sedert die vorige verslag toegedien, terwyl 32 087 146 dosisse sedert die aanvang van die land se inentingsprogram toegedien is.